Okresná prokuratúra Zvolen 
Trhová 7, 960 19 Zvolen 1 	

Sp. zn. : 2 Pv 212/14/6611	Zvolen, 29.5.2014
EEČ : 2-51-103-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 2 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Zvolen
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
vedené povereným príslušníkom OR PZ OO PZ XXXXX pod XXXXX na tom skutkovom základe, že obvinený aj napriek tomu, že mu bola rozsudkom samosudkyne XXXXX zo dňa 23.08.2006 právoplatným dňa 11.09.2006 uložená povinnosť prispievať na výživu mal. XXXXX, nar. XXXXX sumu 1000,-- Sk (33,19 €) mesačne počnúc dňom 01.08.2006 vždy do 15-teho dňa v mesiaci vopred k rukám matky dieťaťa XXXXX, XXXXX a následne mu bola rozsudkom samosudkyne XXXXX zo dňa 16.12.2013 právoplatným dňa 13.02.2014 uložená povinnosť prispievať na výživu mal. XXXXX, nar. XXXXX od 01.09.2013 mesačne sumou 66 € a to tak, že výživné splatné na mesiac dopredu je otec povinný poukazovať vždy do 15-teho dňa v mesiaci, na ktorý sa výživné poskytuje, na účet matky dieťaťa XXXXX, XXXXX vedený v XXXXX, si túto svoju zákonnú povinnosť v mieste trvalého bydliska okres XXXXX a na iných miestach v období od  01.01.2014  do 29.05.2014 riadne a včas neplnil, keď na výživné zaplatil len dňa 16.04.2014 sumu 150,- €, pričom v tomto období nikde nepracoval, dňa 08.01.2014 bol zaradený do evidencie XXXXX pracovisko XXXXX ako uchádzač o zamestnanie a nepoberal pomoc v hmotnej núdzi ani dávky sociálnej pomoci, čím si sám privodil stav bez hmotného zabezpečenia a spôsobil tak na výživnom voči oprávnenej XXXXX, XXXXX, trvale bytom XXXXX, XXXXX XXXXX dlh na výživnom vo výške 81,19 €, 

lebo zanikla trestnosť činu.

Odôvodnenie:
	Uznesením povereného príslušníka OR PZ OO PZ XXXXX  XXXXX-XXXXX  zo dňa 10.04.2014 bolo podľa § 199 ods. 1 Tr. por. začaté trestné  stíhanie a následne uznsením povereného príslušníka OR PZ OO PZ XXXXX XXXXX zo dňa 06.05.2014 bolo podľa § 206 ods. 1 Tr. por. vznesené obvinenie XXXXX, nar. XXXXX v Krupine pre prečin zanedbania povinnej výživy podľa § 207 ods. 2 Tr. zákona na tom skutkovom základe, že aj napriek tomu, že mu bola rozsudkom samosudkyne Okresného súdu Zvolen  XXXXX zo dňa 23.08.2006 právoplatným dňa 11.09.2006 uložená povinnosť prispievať na výživu mal. XXXXX, nar. XXXXX sumu 1000,-- Sk (33,19 €) mesačne počnúc dňom 01.08.2006 vždy do 15-teho dňa v mesiaci vopred k rukám matky dieťaťa XXXXX, XXXXX a následne mu bola rozsudkom samosudkyne Okresného súdu Zvolen XXXXX zo dňa 16.12.2013 právoplatným dňa 13.02.2014 uložená povinnosť prispievať na výživu mal. XXXXX, nar. XXXXX od 01.09.2013 mesačne sumou 66 € a to tak, že výživné splatné na mesiac dopredu je otec povinný poukazovať vždy do 15-teho dňa v mesiaci, na ktorý sa výživné poskytuje, na účet matky dieťaťa XXXXX, XXXXX vedený v XXXXX, si túto svoju zákonnú povinnosť v mieste trvalého bydliska okres XXXXX a na iných miestach v období od  01.01.2014  do 06.05.2014 riadne a včas neplnil, keď na výživné zaplatil len dňa 16.04.2014 sumu 150,- €, pričom v tomto období nikde nepracoval, dňa 08.01.2014 bol zaradený do evidencie Úradu práce sociálnych vecí a rodiny Zvolen, pracovisko XXXXX ako uchádzač o zamestnanie a nepoberal pomoc v hmotnej núdzi ani dávky sociálnej pomoci, čím si sám privodil stav bez hmotného zabezpečenia a spôsobil tak na výživnom voči oprávnenej XXXXX, XXXXX, trvale bytom XXXXX, XXXXX XXXXX dlh na výživnom vo výške 81,19 €. 

	Obvinený XXXXX v prípravnom konaní potvrdil, že si je vedomý svojej vyživovacej povinnosti, ktorú riadne a včas neplnil od januára 2014. Poukázal na skutočnosť, že je od 08.01.2014 evidovaný na Úrade práce, sociálnych vecí a rodiny Zvolen, pracovisko XXXXX, nakoľko týmto dňom ukončil svoju živnosť. Nepoberá žiadny príspevok, avšak o príspevok v hmotnej núdzi ani nepožiadal. Dňa 16.04.2014 zaslal  oprávnenej na výživné sumu 150 € a dňa 09.05.2014 sumu 150 €. Z uvedeného dôvodu tak uhradil celý dlh na výživnom spolu s bežným výživným za mesiac máj 2014. 

	Svedkyňa poškodená XXXXX v prípravnom konaní uviedla, že obvinený neplnil svoju vyživovaciu povinnosť riadne a včas od mesiaca január 2014. Následne potvrdila, že dňa 16.04.2014 jej obvinený zaslal na výživné sumu 150 € a dňa 09.05.2014 sumu 150 €, čím uhradil celé dlžné výživné vrátane bežného výživného za mesiac máj 2014. 

	Do spisového materiálu boli zabezpečené listinné dôkazy a to najmä rozsudky Okresného súdu Zvolen XXXXX a XXXXX ktorými bola  obvinenému určená vyživovacia povinnosť na dcéru XXXXX. Ďalej boli do spisového materiálu zabezpečené fotokópia zápisnice o pojednávaní XXXXX zo dňa 16.12.2013, fotokópia rodného listu dieťaťa, fotokópie poštových poukazov preukazujúcich, že obvinený dňa 16.04.2014 a dňa 09.05.2014 zaslal oprávnenej XXXXX na výživné sumu 150 € a výpis zo živnostenského registra, z ktorého vyplynula skutočnosť, že obvinenému ku dňu 08.01.2014 zaniklo oprávnenie vykonávať živnosť. 

	Zo správ k osobe obvineného bolo zistené, že je od 08.01.2014 evidovaný ako uchádzač o zamestnanie na ÚPSVaR Zvolen, pracovisko XXXXX, nepoberá pomoc v hmotnej núdzi, nakoľko o túto nepožiadal a nepoberá žiadnu dávku vyplácanú sociálnou poisťovńou. Obvinený nie je vlastníkom nehnuteľností v okrese XXXXX. 

	Obvinený bol doposiaľ 2-krát súdne trestaný, naposledy trestným rozkazom Okresného súdu Zvolen XXXXX zo dňa 22.05.2012 právoplatným dňa 22.05.2012 pre prečin ohrozenia pod vplyvom návykovej látky podľa § 289 ods. 1 Tr. zákona, za čo mu bol uložený peňažný trest a trest zákazu činnosti viesť motorové vozidlá. 

	Podľa § 207 ods. 2 Tr. zákona, kto sa najmenej tri mesiace v období dvoch rokov úmyselne vyhýba plneniu svojej zákonnej povinnosti vyživovať alebo zaopatrovať iného, potrestá sa odňatím slobody až na tri roky.

	Podľa § 122 ods. 13 Tr. zákona, ak obvinený pokračuje v konaní, pre ktoré je stíhaný, aj po oznámení vznesenia obvinenia, posudzuje sa také konanie od tohto procesného úkonu ako nový skutok; to neplatí, ak ide o trestný čin zanedbania povinnej výživy podľa § 207. V takom prípade ide o pokračovanie konania až do doby, kým je vyhlásený rozsudok súdu prvého stupňa alebo pokiaľ sa súd druhého stupňa neodobral na záverečnú poradu.

	Podľa § 86 ods. 1 písm. a/ Tr. zákona, trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

	Podľa § 215 ods. 1 písm. h/ Tr. poriadku, prokurátor zastaví trestné stíhanie, ak zanikla trestnosť činu.
	
	Pre trestnosť činu sa vyžaduje naplnenie všetkých znakov skutkovej podstaty toho ktorého trestného činu (subjekt, subjektívna stránka, objekt, objektívna stránka). Vykonaným prípravným konaním bolo preukázané, že obvinený naplnil všetky znaky skutkovej podstaty prečinu zanedbania povinnej výživy podľa § 207 ods. 2 Tr. zákona, keď ako povinný subjekt neplnil svoju zákonnú povinnosť deklarovanú mu rozsudkami Okresného súdu Zvolen riadne a včas a jej plneniu sa vyhýbal tým, že sa po tom, ako ukončil živnostenskú činnosť, riadne nezamestnal, nepožiadal o štátne sociálne dávky ani o pomoc v hmotnej núdzi, čím si sám svojím konaním privodil stav bez hmotného zabezpečenia.  

	Nakoľko však obvinený ku dňu tohto rozhodnutia splnil svoju povinnosť dodatočne skôr, než sa súd odobral na záverečnú poradu a jeho konanie nemalo trvalo nepriaznivé následky, bol namieste postup v zmysle ustanovenia § 215 ods. 1 písm. h/ Tr. poriadku. 

Preto som rozhodla tak, ako je uvedené vo výrokovej časti tohto rozhodnutia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Zuzana Šimiaková
prokurátorka